Hof gepak vir Koster-5 se verskyningKoster-landdroshof (Foto: Anja van der Merwe, Maroela Media) Familie, vriende en ondersteuners van wyle Klaas Mosimanyana Jobontho (32), asook van die vyf beskuldigdes wat in verband met Jobontho se moord in hegtenis geneem is, het Maandag die hofbanke in die landdroshof op Koster vol gesit. Die afwagting was groot dat die borgtogverrigtinge van Stefan Nel, Donovan Martin, Mustafa Albertyn, Wayne Schroeder en Adam Barnard in dié hof in Noordwes sal voortgaan, maar die vyf sal nou eers op 30 Januarie formeel aansoek om borgtog kan doen. Martin, Albertyn, Schroeder en Barnard moes Maandag eers vir regshulp aansoek doen. Nel het reeds ŉ regsverteenwoordiger. Klaas Mosimanyana Jobontho (Foto: Klaas Mosimanyana Jobontho, Facebook) Nel, Martin en Albertyn word aangekla van moord, dwarsboming van die gereg en die verhindering van die polisie om hul werk te verrig, terwyl Schroeder en Barnard slegs op laasgenoemde twee aanklagte teregstaan. Alle aanklagte is voorlopig teen ŉ sesde verdagte, Lourene Janse van Niewenhuisen, teruggetrek hangende die uitslag van die polisie se ondersoek. Daar is nog nie sekerheid oor wat die beskuldigdes se ouderdomme is nie. Jobontho se half ontbinde liggaam is op 21 Desember op ŉ kleinhoewe in Doornlaagte naby Koster ontdek. Vriende van Martin se ma wat die hofsaak namens haar bygewoon het, sê Martin is kort voor die voorval na die kleinhoewe, waar hy glo sweiswerk verrig het. “Sy het dae lank nie van hom gehoor nie. Hy het nie eers vir haar ŉ Kersfeesboodskap gestuur nie,” vertel die vriende. Dié enkelma het die eerste keer van die moord in die media gelees. “Ons almal is in die donker oor wat gebeur het.” Monique Pretorius, Barnard se stiefdogter wat op Koster woon, het na afloop van die hofsaak aan Maroela Media gesê dat sy vas in Barnard se onskuld glo. “Adam sal nie eers ŉ gogga seermaak nie,” vertel Pretorius. Sy vertel Barnard het tydelik op die betrokke kleinhoewe gewoon, want hy het nie ŉ ander heenkome gehad nie. “Adam het ŉ jaar lank op straat gewoon en ek was besig om vir hom ŉ plekke op die dorp reg te kry. Hy het toe vir eers op die kleinhoewe gewoon.” Pretorius sê sy het ŉ dag ná die moord (22 Desember) van die voorval gehoor en was uiteraard geskok. Barnard en Pretorius se ma was 12 jaar lank in ŉ verhouding. Thabo Jobontho (Anja van de Maroela Media het vroeër berig Jobontho se neef Thabo Jobontho (31) het Jobontho op 21 Desember as vermis by die polisie aangemeld. Jobontho is die oggend op 16 Desember die laaste keer lewend gesien. Die polisie het inligting ontvang wat hulle na die kleinhoewe gelei het, waar hulle toe op Jobontho se half ontbinde liggaam afgekom het. Sy hande was met ŉ elektriese koord vasgebind en hy het slaanmerke oor sy lyf gehad. Twee vuurwapens, ammunisie en ŉ slaapsak is ook op die toneel gevind.